Dôvodová správa

VŠEOBECNÁ ČASŤ

Zákon č.387/2002 Z. z. o riadení štátu v krízových situáciách mimo času vojny a vojnového v § 4 ods. 2 ustanovuje vláde Slovenskej republiky zriadiť ústredný krízový štáb. § 4 ods. 5 uvedeného zákona ustanovuje schváliť štatút ústredného krízového štábu vládou Slovenskej republiky.  

Predkladaný návrh štatútu zvyšuje požiadavky na štátny rozpočet ale nezvyšuje potrebu na pracovné sily pri zabezpečovaní a realizácii úloh. 

Navrhovaný štatút je  v súlade s Ústavou Slovenskej republiky, s ústavným zákonom č. 227/2002 Z. z.  o bezpečnosti štátu v čase vojny, vojnového stavu, výnimočného stavu a núdzového stavu, zákonom  č.387/2002 Z. z. o riadení štátu v krízových situáciách mimo času vojny a vojnového  stavu ako aj so zákonom Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov. 

OSOBITNÁ ČASŤ

Článok 1

Ustanovuje vydanie štatútu ústredného krízového štábu podľa zákona  č.387/2002 Z. z. o riadení štátu v krízových situáciách mimo času vojny a vojnového stavu. 

Článok 2

Ustanovuje zloženie ústredného krízového štábu v dvoch alternatívach, spôsob jeho vytvorenia (vymenovania jednotlivých funkcionárov ústredného krízového štábu) a definuje subjekt, ktorý plní úlohy na zabezpečenie činnosti ústredného krízového štábu. Predsedom ústredného krízového štábu je minister vnútra Slovenskej republiky a podpredsedami ústredného krízového štábu sú minister zahraničných vecí Slovenskej republiky a minister obrany Slovenskej republiky.

V alternatíve I. sú členmi ústredného krízového štábu minister zdravotníctva Slovenskej republiky ako predseda ústrednej protinákazovej komisie, minister pôdohospodárstva ako predseda ústrednej povodňovej komisie, minister hospodárstva a minister dopravy, pôšt a telekomunikácií, štátni tajomníci rozhodujúcich ministerstiev, predseda Úradu jadrového dozoru Slovenskej republiky, predseda Správy štátnych hmotných rezerv Slovenskej republiky, riaditeľ Národného bezpečnostného úradu, riaditeľ Slovenskej informačnej služby, náčelník generálneho štábu ozbrojených síl Slovenskej republiky, guvernér Národnej banky Slovenska, prezident Slovenského Červeného kríža, hlavný hygienik Slovenskej republiky, prezident Policajného zboru, prezident Hasičského a záchranného zboru a riaditeľ úradu civilnej ochrany Ministerstva vnútra Slovenskej republiky. 

V alternatíve II. sú členmi ústredného krízového štábu zástupcovia Ministerstva zdravotníctva Slovenskej republiky, ministerstva pôdohospodárstva, ministerstva hospodárstva, ministerstva dopravy, pôšt a telekomunikácií, rozhodujúcich ministerstiev, Úradu jadrového dozoru Slovenskej republiky, Správy štátnych hmotných rezerv Slovenskej republiky, Národného bezpečnostného úradu, Slovenskej informačnej služby, náčelník generálneho štábu ozbrojených síl Slovenskej republiky, zástupca Národnej banky Slovenska, prezident Slovenského Červeného kríža, hlavný hygienik Slovenskej republiky, prezident Policajného zboru, prezident Hasičského a záchranného zboru a riaditeľ úradu civilnej ochrany Ministerstva vnútra Slovenskej republiky. 
Ústredný krízový štáb sa dopĺňa o členov Ústrednej povodňovej komisie a Ústrednej protinákazovej komisie. 

Zloženie ústredného krízového štábu vytvára vhodné podmienky na riešenie krízových situácií mimo času vojny a vojnového stavu, umožňuje operatívne reagovať na možné ohrozenia a navrhovať prijímanie účinných opatrení.

Článok 3

Ustanovuje postavenie a pôsobnosť ústredného krízového štábu ako koordinačného orgánu vlády Slovenskej republiky. Ustanovuje úlohy tohto štábu pri vzniku rizík a ohrození, v čase riešenia krízovej situácie, alebo jej hrozby.

Článok 4

Ustanovuje postavenie a úlohy predsedu ústredného krízového štábu a spôsob jeho zastupovania.

Článok 5

Ustanovuje spôsob rokovania a prípravy materiálov na rokovania ústredného krízového štábu. V prípade vzniku radiačnej havárie alebo možnosti jej vzniku preberá činnosť Komisie vlády Slovenskej republiky pre radiačné havárie zriadenej podľa štatútu schváleného uznesením vlády Slovenskej republiky č. 648 zo dňa 11.7.2001, k čomu si môže prizvať jednotlivých členov tejto komisie. 

Článok 6

Ukladá povinnosti sekretariátu ústredného krízového štábu, ktorý je poverený zabezpečovaním činnosti ústredného krízového štábu v oblasti zabezpečenia rozmiestnenia, vybavenia a aktivovania  pracoviska ústredného krízového štábu ako aj  v oblasti zabezpečovania prípravy a vedenia dokumentácie ústredného krízového štábu a využívania komunikačného a informačného systému. 

Článok 7

Ustanovuje zásady finančného zabezpečenia na plnenie úloh, na odbornú prípravu a na činnosť ústredného krízového štábu.

Článok 8

Vzhľadom na termín účinnosti zákona o riadení štátu v krízových situáciách mimo času vojny a vojnového stavu sa navrhuje účinnosť uvedeného štatútu dňom schválenia vládou.

